DA Den Europæiske Unions Tidende L 165/3

KOMMISSIONENS FORORDNING (EF) Nr. 601/2008

af 25. juni 2008

om beskyttelsesforanstaltninger vedrørende visse fiskevarer importeret fra Gabon og bestemt til konsum

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), og

ud fra følgende betragtninger:

(1) I overensstemmelse med forordning (EF) nr. 178/2002 skal der træffes alle nødvendige foranstaltninger, hvis det er åbenbart, at fødevarer importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.

(2) Ved en EF-inspektion i Gabon i 2007 blev der påvist alvorlige mangler med hensyn til visse fiskevarer bestemt til eksport til Det Europæiske Fællesskab. Der blev konstateret alvorlige mangler navnlig i forbindelse med de gabonesiske myndigheders kapacitet til at træffe korrigerende foranstaltninger, når der forekommer et højt indhold af tungmetaller og sulfitter.

(3) Ved Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (2) er der fastsat grænseværdier for tungmetaller i visse fiskevarer.

(4) Ved Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer (3) er der fastsat grænseværdier for sulfitter i visse fiskevarer.

(5) Medlemsstaterne bør derfor foretage den nødvendige kontrol af visse fiskevarer fra Gabon ved ankomsten til Fællesskabets grænse for at sikre overholdelsen af forordning (EF) nr. 1881/2006 og direktiv 95/2/EF for så vidt angår henholdsvis tungmetaller og sulfitter.

(6) Medlemsstaterne skal anvende passende prøveudtagningsplaner og analysemetoder til disse kontroller. Med hensyn til prøveudtagning og analyse vedrørende tungmetaller anvendes Kommissionens forordning (EF) nr. 333/2007 (4).

(7) Ved forordning (EF) nr. 178/2002 oprettedes systemet for hurtig varsling om fødevarer og foder, der bør anvendes til gensidig underretning som foreskrevet i artikel 22, stk. 2, i Rådets direktiv 97/78/EF (5). Desuden bør medlemsstaterne holde Kommissionen orienteret via periodiske rapporter med alle analyseresultater fra den offentlige kontrol, der er gennemført for sendinger af de fiskevarer fra Gabon, der er omfattet af nærværende forordning.

(8) Denne forordning bør tages op til revision på baggrund af de gabonesiske kompetente myndigheders garantier og på grundlag af resultaterne af medlemsstaternes undersøgelser. Det kan blive nødvendigt for Kommissionen at foretage en ny inspektion for at efterprøve de garantier, der er givet.

(9) Alle udgifter i forbindelse med anvendelsen af denne forordning afholdes af afsenderen, modtageren eller disses repræsentanter.

(10) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

UDSTEDT FØLGENDE FORORDNING:

Artikel 1

Denne forordning finder anvendelse på fiskevarer fra Gabon, der er bestemt til konsum, og som er omfattet af forordning (EF) nr. 1881/2006 for så vidt angår tungmetaller, og direktiv 95/2/EF for så vidt angår sulfitter.

Artikel 2

1. Ved anvendelse af passende prøveudtagningsplaner og analysemetoder sikrer medlemsstaterne, at alle sendinger af produkter, der er omfattet af artikel 1, underkastes de fornødne test for at sikre, at de pågældende produkter overholder bestemmelserne i forordning (EF) nr. 1881/2006 for så vidt angår tungmetaller, og direktiv 95/2/EF for så vidt angår sulfitter. Prøveudtagning og analyse vedrørende tungmetaller gennemføres i overensstemmelse med forordning (EF) nr. 333/2007.

2. Medlemsstaterne sender hver tredje måned Kommissionen en rapport med alle analyseresultater fra den offentlige kontrol af sendinger af produkter omfattet af artikel 1. Rapporten indsendes i den måned, der følger efter hvert kvartal (april, juli, oktober og januar).

3. Det fælles indberetningsformat, der er fastsat i bilaget til denne forordning, anvendes.

Artikel 3

Medlemsstaterne tillader ikke import af varer omhandlet i artikel 1, der viser sig ikke at være i overensstemmelse med bestemmelserne i artikel 2, stk. 1.

Artikel 4

Alle udgifter i forbindelse med anvendelsen af denne forordning afholdes af afsenderen, modtageren eller disses repræsentanter.

Artikel 5

Denne beslutning tages op til revision på grundlag af de gabonesiske kompetente myndigheders garantier og resultaterne af de test, som er omhandlet i artikel 2. Det kan blive nødvendigt for Kommissionen at foretage en ny inspektion for at efterprøve de garantier, der er givet.

Artikel 6

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 25. juni 2008. På Kommissionens vegne Androulla VASSILIOU Medlem af Kommissionen

(1) EFT L 31 af 1.2.2002, s. 1. Senest ændret ved Kommissionens forordning (EF) nr. 202/2008 (EUT L 60 af 5.3.2008, s. 17).

(2) EUT L 364 af 20.12.2006, s. 5. Ændret ved forordning (EF) nr. 1126/2007 (EUT L 255 af 29.9.2007, s. 14).

(3) EFT L 61 af 18.3.1995, s. 1. Ændret ved direktiv 2006/52/EF (EUT L 204 af 26.7.2006, s. 10).

(4) EUT L 88 af 29.3.2007, s. 29.

(5) EFT L 24 af 30.1.1998, s. 9. Senest ændret ved direktiv 2006/104/EF (EUT L 363 af 20.12.2006, s. 352).